
Tiltott szavak érzelmi súlya az anyanyelvben és egy idegen nyelvben

Kutatásunk során a magyar és angol tabuszavak feldolgozását vizsgáltuk magyar anyanyelvű személyek körében, akik az angol nyelvet intézményes környezetben sajátították el. Lexikális döntési helyzetben semleges magyar vagy angol szavakról kellett döntést hozniuk a kísérleti személyeknek, miközben előfeszítő ingerként magyar vagy angol tabuszavakat, semleges szavakat illetve álszavakat jelenítettünk meg. Célunk az volt, hogy megvizsgáljuk, hogy a két nyelv tabuszavainak előfeszítése befolyásolja-e a lexikális döntést. A kísérletben 53 személy vett részt, akik mindként nyelv célszavairól döntöttek mindhárom előfeszítési típust követően. Eredményeink azt mutatták, hogy a célingerekről való döntés hosszabb reakcióidőkkel jár a tabuszavak előfeszítését követően mindkét nyelv esetében. A tabuhatás mértéke között nem volt kimutatható különbség az angol és a magyar nyelvű ingerbemutatás esetében. Az angol és a magyar tabuhatás mértéke között nem volt együttjárás megfigyelhető a teljes mintát tekintve, azonban az angol nyelvet magasabb szinten ismerő személyek esetében közepesen erős, pozitív együttjárást figyeltünk meg a két érték között.



